Document ID: 31999R2690

ΚΑΝΟΝΙΣΜΟΣ (ΕΚ) αριθ. 2690/1999 ΤΗΣ ΕΠΙΤΡΟΠΗΣ
της 17ης Δεκεμβρίου 1999
σχετικά με την έγκριση ορισμένων νέων προσθέτων υλών στις ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 2562/1999 της Επιτροπής(2), και ιδίως το άρθρο 3,
Εκτιμώντας τα ακόλουθα:
(1) Η οδηγία 70/524/ΕΟΚ προβλέπει ότι πρέπει να εγκριθούν νέες πρόσθετες ύλες, λαμβάνοντας υπόψη την πρόοδο που έχει σημειωθεί στον τομέα των επιστημονικών και τεχνικών γνώσεων.
(2) Η οδηγία 93/113/ΕΚ του Συμβουλίου, της 14ης Δεκεμβρίου 1993, σχετικά με τη χρησιμοποίηση και την εμπορία των ενζύμων, των μικροοργανισμών και των παρασκευασμάτων τους στις ζωοτροφές(3), όπως τροποποιήθηκε τελευταία από την οδηγία 97/40/ΕΚ(4), κατά παρέκκλιση των διατάξεων της οδηγίας 70/524/ΕΟΚ, έχει επιτρέψει στα κράτη μέλη να εγκρίνουν προσωρινά την χρήση και την εμπορία ενζύμων, μικροοργανισμών και παρασκευασμάτων βάσει αυτών.
(3) Θα χορηγείται προσωρινή έγκριση νέων προσθέτων υλών ή νέων χρήσεων προσθέτων υλών σε περίπτωση που: στο επιτρεπόμενο επίπεδο όσον αφορά τις ζωοτροφές, δεν έχει δυσμενείς συνέπειες για την υγεία των ανθρώπων ή των ζώων, ούτε για το περιβάλλον· δεν θίγει τον καταναλωτή αλλοιώνοντας τα χαρακτηριστικά του ζωικού προϊόντος· η παρουσία των εν λόγω προσθέτων υλών στις ζωοτροφές είναι δυνατόν να ελέγχεται· και υφίστανται βάσιμες - από τα διαθέσιμα πορίσματα - προσδοκίες ότι πρόκειται να επηρεάσουν ευνοϊκά τις ιδιότητες των ζωοτροφών στις οποίες θα ενσωματώνονται, ή τα επακόλουθα ζωικά προϊόντα.
(4) Η οδηγία 89/391/ΕΟΚ του Συμβουλίου(5) σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία, και οι επιμέρους συναφείς οδηγίες, ιδίως η οδηγία 90/679/ΕΟΚ του Συμβουλίου(6), όπως τροποποιήθηκε τελευταία από την οδηγία 97/65/ΕΚ της Επιτροπής(7), για την προστασία των εργαζομένων από κινδύνους που διατρέχουν λόγω της έκθεσής τους σε βιολογικούς παράγοντες κατά την εργασία, εφαρμόζονται πλήρως όσον αφορά τη χρήση των πρόσθετων υλών στις ζωοτροφές εκ μέρους των εργαζομένων, καθώς επίσης και τους χειρισμούς τους που τις έχουν ως αντικείμενο.
(5) Από την εξέταση των φακέλων που έχουν υποβληθεί από τα κράτη μέλη, σύμφωνα με το άρθρο 3 της οδηγίας 93/113/ΕΚ, προκύπτει ότι είναι δυνατόν να εγκριθεί προσωρινά ένας ορισμένος αριθμός παρασκευασμάτων τα οποία ανήκουν στις ομάδες των ενζύμων και των μικροοργανισμών.
(6) Η επιστημονική επιτροπή για τη διατροφή των ζώων εξέδωσε ευνοϊκή γνώμη όσον αφορά τον αβλαβή χαρακτήρα αυτών των παρασκευασμάτων·
(7) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τις ζωοτροφές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παρασκευάσματα που ανήκουν στην ομάδα "Ένζυμα", η οποία περιλαμβάνεται στον κατάλογο του παραρτήματος Ι του παρόντος κανονισμού, εγκρίνονται, σύμφωνα με την οδηγία 70/524/ΕΟΚ, ως πρόσθετες ύλες στις ζωοτροφές υπό τους όρους που προβλέπονται στο εν λόγω παράρτημα.
Άρθρο 2
Τα παρασκευάσματα που ανήκουν στην ομάδα "Μικροοργανισμοί", η οποία περιλαμβάνεται στον κατάλογο του παραρτήματος ΙΙ του παρόντος κανονισμού, εγκρίνονται, σύμφωνα με την οδηγία 70/524/ΕΟΚ, ως πρόσθετες ύλες στις ζωοτροφές υπό τους όρους που προβλέπονται στο εν λόγω παράρτημα.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 1999.

Labels: 0
17
6